અને અંગ્રેજ સરકારના ગયા પછી આપણી સરકાર આવી, તે આવી ત્યારથી જ ગરીબ હતી. તેની પાસે કશું જ માગી શકાય એમ ન હતું. આ વાતની ખબર હિંમતલાલ ધીરજરામના વારસદારોને નહોતી, એટલે તેમણે અમદાવાદ મ્યુનિસિપલ કોર્પોરેશનને વારંવાર અરજ ગુજારી કે કૃપા કરી તમે ટાઉનહોલથી એલિસબ્રિજના પશ્ચિમ છેડા સુધીના રસ્તાને ‘એન્જિનિયર શ્રી હિંમતલાલ ધીરજરામ માર્ગ’- નામ આપો તો અમારું તેમજ અમદાવાદ શહેરનું તે પિતૃતર્પણ થયું ગણાશે. આવી ઢગલાબંધ વિનવણીઓ બાદ અમદાવાદની મ્યુનિ. કોર્પોરેશને દયાના ધોરણે 15-05-1979થી એ રસ્તાની મંજૂરી આપેલી. આવી નાની, મફતમાં અપાય એવી ચીજ માટેય હિંમતલાલ એન્જિનિયરના પરિવારને અમદાવાદ મ્યુનિ. કોર્પોરેશને ઘણો ટટળાવેલો.